Groot uitbarsting van Hawaii-vulkaan | Maroela Media
Asreën wat deur die uitbarsting veroorsaak is. Foto: USGS
Die Kilauea-vulkaan in Hawaii het Donderdag sy grootste uitbarsting nóg gehad nadat dit vroeër in Mei meer aktief begin raak het.
Die vulkaan het as en rook sowat 9 km die lug in geskiet. 'n Webkamera by die Hawaii-vulkaanobservatorium het die nadraai van die uitbarsting of film vasgelê wat wys hoe klam as op die donker landskap neerreën.
Van die piek van die Mauna Loa-vulkaan, sowat 32 km verder, het kameras 'n aambeeldvormige borrelende rookwolk verfilm.
Wetenskaplikes het dae lank gewaarsku dat 'n groot uitbarsting kan volg nadat die lawa wat in die krater van Kilauea se piek uitgeborrel het, weer begin het om in die grond in te syfer.
Kenners was besorg oor wat sou gebeur as die sinkende lawastroom met die watertafel in aanraking kom en dat dié stoom verdere uitbarstings kan veroorsaak.
Die Hawaii County Civil Defense Agency waarsku dat wind die aswolk in 'n oostelike rigting kan laat beweeg en asreën in die nabygeleë gemeenskappe kan veroorsaak. Die agentskap het inwoners gewaarsku om skuiling te soek as hulle hulself in die asreën bevind. Afhangend van weertoestande kan die asreën so ver as Hilo, 48 km verder, voorkom.
Minstens 26 huise is reeds deur lawa, wat uit die grond geborrel het, verwoes nadat die vulkaan in Mei uitgebars het. Meer as 1 700 inwoners moes die omgewing vir 'n onbepaalde tyd verlaat. Volgens kenners kan die uitbarstings nog maande lank voortduur. Die uitbarstings gaan gepaard met honderde klein aardskuddings.
Owerhede het inwoners ook gewaarsku teen swaelsuurgas wat uit luggate stoom. Dit is veral gevaarlik vir bejaardes en persone met asemhalingsprobleme.
Kilauea is een van die wêreld se aktiefste vulkane. Lawa het in 2014 uitgeborrel en 'n huis en begraafplaas in Pahoa, die dorp naaste aan Leilani Estates, verwoes. Die lawavloei het egter gestop net voordat dit die hoofpad in Pahoa bereik het. Lawa het 30 jaar gelede, in die bestek van 'n jaar, 'n hele dorp, Kalapana, bedek.